Otvoriť v prehliadači
U nás v kníhkupectve sa rozprávame o knihách. Napríklad aj o tých, od slovenských autoriek a autorov, ktoré vyšli minulý rok. Minulý týždeň porota vybrala a vyhlásila, tento týždeň sme naskladnili a vystavili. Inými slovami - máme knihy z desiatky Anasoft Litera pekne pokope, takže si príďte prelistovať, poprezerať a zhodnotiť.
## U nás v kníhkupectve
My sa už do toho púšťame, pretože, popravde, sa tam viaceré naše favorizované tituly nedostali a naopak, niektoré knihy nás prekvapili až tak, že sme ich vôbec nemali skladom. A čo vy? Ste spokojní/é? Alebo sa do desiatky nedostal aj nejaký váš favorit? Tešíme sa na všetky rozhovory s vami, ale aj na objavovanie nových mien, či diel, ktoré v minulom roku na Slovensku vznikli.
Minulý týždeň sme boli na Jarnom knižnom turné. Je to miesto a čas, kde sa dvakrát do roka môžu naživo stretnúť ľudia z vydavateľstiev a kníhkupectiev či knižníc. Bolo to skvelé, v Bratislave bola rekordná účasť. Odchádzali sme s plnými rukami edičných plánov a s pocitom, že napriek všetkému sa v knižnom svete tento rok fakt máme na čo tešiť, a že ten náš malý slovenský knižný trh tvoria skutočne milí ľudia.
Tento týždeň už je v predveľkonočnom móde, takže nás čaká len jedna akcia. V utorok 15. 4. o 18.00 bude cestovateľská prednáška o Islande s Martinom Pročkom, autorom už troch kníh o tejto ostrovnej krajine. Budeme aj premietať! Pozor pozor, takto bude otvorené počas sviatkov: V piatok (18. 4.) a v pondelok (21. 4.) máme zatvorené, ale v sobotu 19. 4. sa na vás tešíme od 9.00 do 14.00, príďte si užiť bielu sobotu s voňavou kávou a knižnými novinkami tohto týždňa.
Vonku je jar v rozpuku, pripravili sme si preto pre vás výber kníh o záhrade. Lebo, ako vraví klasik - presadiť sa môžete aj v záhrade. Ak sa vás záhrada netýka aktívne, nevadí, nájdete v ňom aj kopec okrajových záhradných žánrov. Ak máte chvíľu a chuť na nové knihy, ale radi by ste z nich predým trocha ochutnali, dávame do pozornosti Knižné ochutnávky na webe Medziknihami. Okrem mnohých iných tam nájdete aj ukážku z najnovšej knihy vydavateľstva Artforum Daria, ktorú rozhodne odporúčame.
## Napísali o Artfore k 35. narodeninám
Artforum je láska. Vojsť do kníhkupectva na Kozej mi vždy rozbúcha srdce. Akoby niekto, kto ma pozná, povyberal knihy pre mňa. Vôňa kníh, milé tváre, čaro inšpirácie a nové objavy. Dýcha to tam slobodou a krásou. Tu proste kope múza. Aj pracovné stretnutia sú tu vždy priateľskejšie. Vždy tu naberiem energiu a nádej, že svet je predsa len fajné miesto. Som vďačná za to, že ste! :) Sandra Pazman Tordová, fanúšička Artfora
Artforum
Kozia 611/20, 811 03, Bratislava
Tento e-mail sme vám poslali, pretože ste sa prihlásili k odberu newslettru alebo ste u nás nakúpili. Chcete sa odhlásiť? Ak naopak poznáte niekoho, kto by chcel dostávať správy o dobrých knihách, do odberu newslettra sa môže prihlásiť na tomto linku.